Qui era Arió?
Arió (Arion, Αρίων) va ser un personatge mitològic, un músic i bard grec nascut a Metimna, a Lesbos, i establert a Corint (segle VII aC). Va obtenir permís del seu amo Periandre, tirà de Corint, per recórrer la Magna Grècia i Sicília per guanyar diners cantant. Participà a Sicília en un certamen poètic, en el qual obtingué el primer premi. En el viatge de tornada, els mariners que el duien es posaren d'acord per robar-li el que havia guanyat i després llançar-lo al mar. Apol·lo se li va aparèixer en un somni, vestit de citarista, el va advertir que es protegís contra els enemics, i li va prometre el seu ajut. Quan Arió va ser atacat pels mariners, els pregà que abans el deixessin cantar per darrera vegada; hi accediren, i mentre cantava s'acostaren a la nau uns dofins enviats per Apol·lo. Llavors, confiant en el déu, saltà per la borda i un dels dofins el recollí i se l'emportà nedant fins a terra, on, quan va arribar, va oferir un sacrifici a Apol·lo i marxà cap a Corint. Allà explicà al tirà Periandre el que li havia passat. Quan la nau va arribar a port, Periandre va demanar als mariners on era Arió. Ells van respondre que s'havia ofegat durant el viatge, però Arió es va presentar i els mariners van ser executats. Apol·lo, en memòria dels fets, va transformar en constel·lacions la lira d'Arió i el dofí que el va salvar.
Periandre, probablement, va ser qui li va dedicar un monument a Tenaros, que existia encara en temps d'Heròdot i Pausànies.
Es considera que Arió va ser l'inventor de la poesia ditiràmbica i del terme ditiràmbic.
Un personatge mitològic, un músic i bard grec nascut a Metimna, a Lesbos, i establert a Corint.